Eigil Andersen (SF), 2013-06-12:
Som det er blevet nævnt nogle gange, er situationen den, at hvis vi ikke vedtager det lovforslag, som ligger på bordet i dag, så vil der være omkring 30.000 arbejdsløse, som her i sommer vil miste deres dagpenge, og for manges vedkommende vil det føre til økonomisk ruin, fordi de heller ikke kan få en krone i kontanthjælp.
Nogle af dem kan selvfølgelig få kontanthjælp, men det er jo et væsentligt lavere beløb, end man kan få i dagpenge.
Nogle af dem vil havne i det såkaldte sorte hul, hvor man ikke kan få en krone, fordi man f.eks. har formue, man har penge stående i banken, eller man har et hus, hvor der ikke er nogen friværdi.
Det er simpelt hen sådan, at en undersøgelse, som jeg også har nævnt tidligere her fra talerstolen, som HK har lavet blandt sine langtidsledige medlemmer, nemlig dem, der har ½ år tilbage af deres dagpengeperiode, viser, at ca. 40 pct. af dem regner med, at de bliver nødt til at forlade deres ejerlejlighed eller deres hus, hvis deres dagpenge udløber.
Vi sagde allerede på vores sommergruppemøde i august sidste år, at der her var et stort problem.
Finanslovsforhandlingerne med Enhedslisten endte heldigvis med, at der blev indført en midlertidig ordning i det her halvår.
Vores formand, Annette Vilhelmsen, sagde den 1. maj i år, at vi stod med et uløst problem.
På SF's landsmøde nogle dage senere sagde man: Vi vil ikke bare se passivt på, vi vil gøre noget for at redde den her gruppe arbejdsløse.
Og det er så det, der sker nu, og det vil jeg kalde en stor menneskelighed og en stor solidaritet.
Det undrer mig derimod uhyre meget, at et parti som Venstre finder det passende at støde 30.000 medborgere og deres familier ud over kanten, så mange må gå fra hus og hjem og i øvrigt vil skulle sælge deres ejerlejlighed eller deres hus på et boligmarked, som i forvejen er meget presset.
Jeg forstår det ikke.
Men jeg vil tilbyde Venstre – ganske gratis – et nyt slogan, der lyder som følger: Venstre ved du, hvor du har, på den umenneskelige side.
Det håber jeg at man vil bruge, for det vil være dækkende for den politik, som man fører.
Heldigvis er det da sådan, at der også i partiet Venstre findes enkelte fornuftige mennesker, nemlig nogle af Venstres borgmestre.
For nogle af dem synes nemlig, at det her er et godt forslag.
Og hvorfor synes de det?
Ja, det er jo, fordi Venstres borgmestre står ude i virkeligheden; de skal jo se de borgere, som må gå fra hus og hjem, i øjnene.
Derfor er de borgmestre klar over, at der her er et stort problem, og at det selvfølgelig bør løses. Så vil jeg også nævne noget andet.
Nu har Venstres ordfører her fra talerstolen nogle gange nævnt, at der hidtil, inklusive det, der bliver foreslået i dag, er brugt 3,3 mia. kr. i forbindelse med den her problematik i forhold til de langtidsarbejdsløse, der er truet af at falde ud af dagpengesystemet.
Jeg har ikke efterkontrolleret det beløb, men det kan godt være, at det er rigtigt.
Men man skal her være opmærksom på, at det er nogle midlertidige ordninger, og på den måde er de beløb her altså engangsbeløb.
Venstres ordfører gør sig skyldig i økonomisk hokuspokus, når han derefter siger, at Venstre mener, at de i stedet skulle have været brugt til skattelettelser til erhvervslivet, fordi man på den måde så vil skabe job.
For disse skattelettelser til erhvervslivet vil jo være vedvarende udgifter.
Man kan nu engang ikke omsætte en engangsudgift til en vedvarende udgift, og derfor holder det ikke en meter, at man alternativt kunne have gjort det, som Venstre her har foreslået.
Det hænger simpelt hen ikke sammen.
På den baggrund vil jeg konkludere, at Venstre i denne sag er useriøs og umenneskelig.
Da SF er et seriøst parti og et menneskeligt parti, stemmer vi for det her lovforslag.